Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 439/09)

Denne offentliggørelse giver ret til at gøre indsigelse mod ansøgningen om ændring, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»Raschera«

EU-nr.: PDO-IT-0023-AM02 – 23. september 2020

BOB (X) BGB ( )

1. Ansøgende sammenslutning og legitim interesse

Consorzio Tutela Formaggio Raschera DOP Via Mondovì Piazza 1/d 12080 Vicoforte (CN) ITALIEN E-mail: info@raschera.com

Consorzio Tutela Formaggio Raschera DOP [konsortiet til beskyttelse af ost med den beskyttede oprindelsesbetegnelse »Raschera«] er sammensat af producenter af »Raschera«-ost og er berettiget til at indgive en ansøgning om ændring i henhold til artikel 13, stk. 1, i dekret nr. 12511 af 14. oktober 2013 fra det italienske ministerium for landbrug, fødevarer og skovbrug.

2. Medlemsstat eller tredjeland

Italien

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☐ Bevis for oprindelse

☒ Produktionsmetode

☐ Tilknytning

☐ Mærkning

☒ Andet: ændring af definitionen af produkttypen »di Alpeggio« [»fra alpegræsgange«], tilpasning af punktet om tilknytning til ændringen vedrørende osteløbe.

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

Beskrivelse af produktet

— Ændringer af artikel 2 i varespecifikationen og punkt 3.2 i enhedsdokumentet

Følgende ordlyd er føjet til beskrivelsen af ostemassen:

»undertiden med fine naturlige årer nær skorpen«.

Selv om denne egenskab kun er til stede i nogle tilfælde, er det et typisk træk ved produktet, som forbrugerne sætter stor pris på, da det anses for at være et tegn på kvalitet. Det har dog ofte medført, at kontrolorganet har anset osten for ikke at være i overensstemmelse med varespecifikationen. Derfor er det blevet besluttet udtrykkeligt at medtage denne egenskab i beskrivelsen af ostemassen.

Geografisk område

— Ændring af artikel 3 i varespecifikationen og punkt 4 i enhedsdokumentet

Kommunen Villafranca Piemonte i provinsen Torino er blevet tilføjet.

Der er historiske grunde til at medtage kommunen Villafranca Piemonte. Med sin geografiske placering grænser denne kommune op til næsten alle kommuner i provinsen Cuneo. Denne tilstødende karakter har altid betydet, at produktionsbetingelserne er de samme som i det geografiske område for »Raschera«.

Produktionsmetode

— Ændring af artikel 5 i varespecifikationen og punkt 3.3 i enhedsdokumentet — osteløbens type

Nuværende version:

»Mælken koaguleres ved en temperatur på mellem ca. 27 °C og 36 °C med osteløbe af animalsk oprindelse.«

Ny version:

»Mælken koaguleres ved en temperatur på mellem 27 °C og 38 °C. Hvis der anvendes osteløbe af animalsk oprindelse, skal den indeholde mindst 80 % chymosin. Det er tilladt at anvende ikkeanimalske koaguleringsmidler.«

Koaguleringstemperaturen sættes op, fordi de aktuelle ostefremstillingsteknikker, såsom tilsætning af starterkulturer, kræver højere temperaturer, hvis de skal virke bedst muligt.

Ændringen af osteløbens egenskaber forklares med, at mange års erfaring har vist producenterne, at brug af osteløbe med mindst 80 % chymosin giver ost med en højere kvalitet, og at denne kvalitet bevares længere end hos ost fremstillet med osteløbe, der har et lavere indhold af chymosin.

Desuden er muligheden for at anvende ikkeanimalsk osteløbe blevet medtaget for at efterkomme forbrugernes efterspørgsel efter denne type produkt.

— Ændring af artikel 5 i varespecifikationen og punkt 3.4 i enhedsdokumentet (etaper af produktionen, som skal finde sted i området) — saltningsmetoder

Nuværende version:

»Osten tørsaltes. Dette sker som regel i to omgange, og den kan forud herfor have været i saltlage.«

Ny version:

»Osten saltes i saltlage og/eller tørsaltes.«

Denne ændring bygger på en undersøgelse, hvor man har analyseret resultaterne af forskning udført ved at foretage saltning i henhold til den nuværende varespecifikation og saltning i saltlage. Undersøgelsen viser, at »Raschera« fremstillet med de to forskellige saltningsmetoder har samme egenskaber. Det er således blevet besluttet, at producenterne frit skal kunne vælge, hvilken type saltning de vil foretage.

— Ændring af artikel 5 i varespecifikationen — modning af »Raschera«

Denne ændring giver producenterne mulighed for at anvende ordlyden »Oltre quattro mesi« [»over fire måneder«] på etiketten.

Følgende tekst er således blevet tilføjet:

"Ost, der er modnet i mindst 120 dage, kan være påført ordlyden »Oltre quattro mesi« [»over fire måneder«] på en strimmel, der kan sættes på papiretiketten.

Denne ordlyd gør det muligt at identificere »Raschera«, der er modnet i over fire måneder, mere tydeligt og gør osten umiddelbart genkendelig for forbrugerne.

Andet

— Ændring af artikel 3 i varespecifikationen og punkt 3.3 i enhedsdokumentet — definition af »Raschera d’Alpeggio«

Denne ændring ændrer ikke produktionsområdet, men bringer i stedet produkttypen »di Alpeggio« i overensstemmelse med regionen Piemontes regler.

Nuværende version:

»Produktions- og modningsområdet omfatter hele provinsen Cuneo. Runde eller firkantede »Raschera«-oste fremstillet (af mælk med samme oprindelse) og modnet i en højde på mindst 900 m over havets overflade i kommunerne Frabosa Soprana, Frabosa Sottana, Garessio (kun Valcasottoområdet), Magliano Alpi (kun den del, der grænser op til kommunen Ormea), Montaldo Mondovì, Ormea, Pamparato, Roburent og Roccaforte Mondovì, modnet på et hvilket som helst sted i disse kommuners administrative område og fremstillet af mælk med samme oprindelse, kan være påført ordlyden »di Alpeggio««.

Ny version:

»Mælkeproduktions-, ostefremstillings- og modningsområdet for ost med den beskyttede oprindelsesbetegnelse »Raschera« omfatter hele provinsen Cuneo og kommunen Villafranca Piemonte i provinsen Torino. Runde eller firkantede oste med den beskyttede oprindelsesbetegnelse »Raschera« fremstilles og modnes kun i følgende kommuner: Frabosa Soprana, Frabosa Sottana, Garessio (kun Valcasottoområdet), Magliano Alpi (kun den del, der grænser op til kommunen Ormea), Montaldo Mondovì, Ormea, Pamparato, Roburent og Roccaforte Mondovì. For denne type »Raschera« er områderne i førnævnte kommuner i en højde på mindst 900 m over havets overflade de eneste steder, hvor mælken må stamme fra, og hvor osten må modnes. Betegnelsen »Raschera d’Alpeggio« anvendes for ost, der fremstilles ved at forarbejde mælk fra græssende dyr i den periode, hvor de overflyttes til alpegræsgangene, nemlig mellem 1. juni og 15. oktober. Ud over græsningen kan dyrenes foder suppleres med højst 10 % af det tørstof, der indtages dagligt. Hvis der er tale om bjergbesætninger, som ikke overflyttes, er »Raschera d’Alpeggio« ost, der fremstilles ved at forarbejde mælk fra græssende dyr på arealer, som ligger i en højde på mindst 900 m over havets overflade, og som udelukkende er beliggende i førnævnte kommuner, i overensstemmelse med ovennævnte krav til perioden og foderet.«

For at undgå forvirring blandt forbrugerne har regionen Piemonte angivet betingelserne for at bruge ordlyden »di Alpeggio« på etiketten. Som følge heraf har producenterne af »Raschera« bragt deres varespecifikation i overensstemmelse med disse regler.

— Ændring af artikel 6 i varespecifikationen og punkt 5 i enhedsdokumentet

Med denne ændring bringes sætningen om osteløbe i overensstemmelse med den ændrede regel for osteløbe.

Nuværende ordlyd:

»... anvendelse af flydende animalsk osteløbe ...«

Ny version:

»... den høje kvalitet af den osteløbe og de koaguleringsmidler, der anvendes ...«

Denne ændring sikrer, at oplysningerne om tilknytningen er i overensstemmelse med den ønskede ændring vedrørende den type osteløbe, der kan anvendes.

Desuden er der, når der i beskrivelsen henvises til tilknytningen til provinsen Cuneo, tilføjet en henvisning til kommunen Villafranca Piemonte i provinsen Torino.

Denne kommune er føjet til det afgrænsede geografiske område for at gøre tilknytningen sammenhængende.

ENHEDSDOKUMENT

»Raschera«

EU-nr.: PDO-IT-0023-AM02 – 23. september 2020

BOB (X) BGB ( )

1. Betegnelse(r) [på BOB eller BGB]

»Raschera«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype [jf. bilag XI]

Kategori 1.3. — Oste

3.2. Beskrivelse af produktet med betegnelsen i punkt 1

»Raschera« er en fuldfed eller mellemfed presset ost fremstillet af komælk (der kan være varmebehandlet), hvor der evt. er tilføjet små mængder fåre- og/eller gedemælk, og som undertiden er delvist skummet ved hjælp af overfladeskumning og evt. tilsat mælkesyrebakterier og/eller naturlige starterkulturer. Den anvendes som bordost og har følgende egenskaber:

Form: cylindrisk eller firkantet med glatte flader.

Mål:

— rund »Raschera«: 30-40 cm i diameter med en lettere konveks kant på 6-9 cm

— firkantet »Raschera«: længden på alle sider er 28-40 cm, højden på den ulige kant er 7-15 cm.

Vægt:

— rund »Raschera«: 5-9 kg

— firkantet »Raschera«: 6-10 kg.

Ostemassens farve: hvid eller elfenbensfarvet.

Skorpe: tynd, grå og/eller rødlig, nogle gange med et gulligt islæt, elastisk, glat og ensartet. Der kan opstå røde pletter ved ostens kanter, som bliver kraftigere i løbet af modningen. Skorpen er ikke beregnet til konsum.

Ostemassens konsistens: overvejende fast og elastisk med meget små, spredte og uregelmæssige huller, undertiden med fine naturlige årer nær skorpen.

Smag: mild, delikat og med en særlig aroma. Smagen bliver moderat stærk og fyldig med alderen.

Fedtindhold i tørstof: mindst 32 %.

Mål og vægt svarer til ostens værdier efter minimumsmodningsperioden.

3.3. Foder (kun for animalske produkter) og råvarer (kun for forarbejdede produkter)

Foderet til kvæg og, hvis relevant, til får og/eller geder skal hovedsagelig bestå af frisk grøntfoder eller ensilage eller af høfoder fra græsenge, græsarealer eller græsmarker eller hø fra enge med blandede græsarter, og størstedelen af dette foder skal stamme fra det afgrænsede geografiske område.

Hvis der anvendes osteløbe af animalsk oprindelse, skal den indeholde mindst 80 % chymosin. Det er tilladt at anvende ikkeanimalske koaguleringsmidler.

Betegnelsen »Raschera d’Alpeggio« anvendes for ost, der fremstilles ved at forarbejde mælk fra græssende dyr i den periode, hvor de overflyttes til alpegræsgangene, nemlig mellem 1. juni og 15. oktober. Ud over græsningen kan dyrenes foder suppleres med højst 10 % af det tørstof, der indtages dagligt. Hvis der er tale om bjergbesætninger, som ikke overflyttes, er »Raschera d’Alpeggio« ost, der fremstilles ved at forarbejde mælk fra græssende dyr på arealer, som ligger i en højde på mindst 900 m over havets overflade, og som udelukkende er beliggende i førnævnte kommuner, i overensstemmelse med ovennævnte krav til perioden og foderet.

3.4. Specifikke etaper af produktionen, som skal finde sted i det afgrænsede geografiske område

De malkebesætninger, hvis mælk forarbejdes til »Raschera«, skal befinde sig inden for det afgrænsede geografiske område.

Det samme gælder for produktion og forarbejdning af mælken.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Overensstemmelsesmærket består af en papiretiket (25 cm i diameter for den runde ost og 25 cm langt for den firkantede ost på en grøn baggrund for den normale produktion og på en gul baggrund for ost med betegnelsen »d’Alpeggio« [»fra alpegræsgange«]) og et brændemærke, der ved markedsføringen placeres midt på en af fladerne. Produktet må kun markedsføres med den beskyttede oprindelsesbetegnelse »Raschera«, når det er mærket i overensstemmelse med ovenstående.

Papiretiketten kan påsættes med fødevarelim.

Logoet for ost med den beskyttede oprindelsesbetegnelse »Raschera« er en stiliseret form af bogstavet »R«. Når der er tale om »Raschera d’Alpeggio«, står der et »a« inden i det stiliserede »R«.

Logoerne er gengivet på messingplader, der anvendes til brændemærkningen. En integreret og vigtig del af disse logoer er det trecifrede identifikationsnummer for mejeri- eller modningsfaciliteten. Det er placeret under bogstavet »R« eller under det »R«, der anvendes for »d’Alpeggio«-ost. Logoet (uden identifikationsnummeret) står ligeledes på papiretiketterne og skal være medtaget i henvisningen til markedsføringstilladelsen for ost, der sælges portionsudskåret.

4. Kort angivelse af det geografiske områdes afgrænsning

Mælkeproduktions-, ostefremstillings- og modningsområdet for ost med den beskyttede oprindelsesbetegnelse »Raschera« omfatter hele provinsen Cuneo og kommunen Villafranca Piemonte i provinsen Torino.

Runde eller firkantede oste med den beskyttede oprindelsesbetegnelse »Raschera« fremstilles og modnes kun i følgende kommuner: Frabosa Soprana, Frabosa Sottana, Garessio (kun Valcasottoområdet), Magliano Alpi (kun den del, der grænser op til kommunen Ormea), Montaldo Mondovì, Ormea, Pamparato, Roburent og Roccaforte Mondovì. For denne type »Raschera« er områderne i førnævnte kommuner i en højde på mindst 900 m over havets overflade de eneste steder, hvor mælken må stamme fra, og hvor osten må modnes.

5. Tilknytning til det geografiske område

Græsengene i de maritime alper har et forholdsvis regnfuldt klima på grund af den geografiske placering mellem Det Liguriske Hav og Posletten. Som følge heraf, og fordi det nærliggende hav gør temperaturerne mærkbart mildere, har området en meget rig vegetation, og med de mange forskellige græsarter (over 100 endemiske arter) er disse græsenge af stor botanisk interesse. Disse græsarters rigdom og forskelligartethed betyder, at mælken fra dyr, der har græsset på de pågældende enge, får en helt særlig smag og aroma, som man udelukkende finder her. Det bakkede område ved foden af bjergene og den tilstødende Cuneoslette er ligeledes påvirket af det maritime klima, som sammen med jordbundsforholdene på den alluviale slette gør jorden løs og naturligt meget frugtbar, hvilket gør det muligt at dyrke godt og næringsrigt græs og hø. Som det er typisk for Middelhavsområdet, skinner solen meget, og sammen med de mere kontinentale temperaturintervaller, der bliver mildere i kraft af førnævnte påvirkning fra havet, medfører dette, at den ensilage og det korn, der gives som foder til besætningerne, får en meget høj næringsværdi, hvilket gør mælkeproduktionen fremragende til ostefremstilling. Provinsen Cuneo har altid været kendetegnet ved disse særlige klima- og jordbundsforhold, bjerghyrdernes og ostemagernes mangeårige ostefremstillingsekspertise i de mange små og mellemstore mejerier, der er spredt ud over Cuneosletten, og de velinformerede forbrugeres efterspørgsel efter traditionelle produkter såsom »Raschera«-ost. De særlige kendetegn ved »Raschera«-osten er den tynde og elastiske grå eller grågullige skorpe, der undertiden kan få en rødlig farve på grund af visse skimmelsvampe, hvilket især gør sig gældende for ost af »d’Alpeggio«-typen, ostemassens konsistens, som overvejende er fast og elastisk med meget små, spredte og uregelmæssige huller, samt smagen, som er mild, delikat og med en særlig aroma (med noter af bjerggræsarter i »d’Alpeggio«-typen), og som bliver moderat stærk og fyldig med alderen. Sidst, men ikke mindst, er der også ostens firkantede form, som er mere almindelig end den runde variant (der udgør under 3 % af den samlede produktion), og som gør osten umiddelbart genkendelig for forbrugerne.

Ostens særlige kendetegn skyldes den høje kvalitet af mælken, der udelukkende indsamles i provinsen Cuneo og kommunen Villafranca Piemonte i provinsen Torino, de lokale forarbejdningsteknikker og modningen i naturlige grotter eller i klimatiserede rum, som til fulde genskaber de naturlige grotters fugt- og temperaturforhold og derfor har væsentlig indflydelse på slutproduktets kvalitet.

Ostens smag er et resultat af mælkens høje kvalitet. De mange forskellige græstyper, som dyrene spiser, kommer således til udtryk i den mælk, der anvendes til fremstillingen af »Raschera«, og nogle af disse græsarter er endemiske for lokalområdet.

De elementer, der kan tilskrives forarbejdningsmetoderne, er knyttet til de menneskelige faktorer i området, nemlig anvendelsen af osteløbe af høj kvalitet, som de lokale producenter traditionelt har anvendt til mælkens koagulering, og ostemagernes mangeårige færdigheder med hensyn til at forarbejde og bryde ostemassen. Ostemassen forarbejdes således omhyggeligt for at sikre, at den nedbrydes til granulater, der er på størrelse med majskerner. Når denne etape udføres korrekt, bidrager den til, at der opstår en elastisk konsistens og små huller i ostemassen under modningen.

Modningen finder sted i naturlige grotter eller i klimatiserede rum, hvor de naturlige grotters fugt- og temperaturforhold til fulde er genskabt. Disse forhold har en betydelig indvirkning på udviklingen af skimmelsvampe i skorpen og på selve skorpens tykkelse og elasticitet.

»Raschera«-ost har i mere end et århundrede været et traditionelt mejeriprodukt fra græsengene omkring Mondovì. Med tiden blev produktionen udbredt til den tilstødende Cuneoslette, eftersom flere besætninger blev flyttet til sletten om vinteren for at spise det hø, der blev dyrket her. Som følge af denne tradition har folk, navnlig i landområderne, altid kaldt en ost af meget høj kvalitet for en »raschera«.

Alt dette har betydet, at »Raschera«-ost er efterspurgt på markedet hele året rundt og er blevet populær hos forbrugerne ikke blot i Piemonte, men i hele Norditalien.

Henvisning til offentliggørelsen af varespecifikationen

(Artikel 6, stk. 1, andet afsnit, i gennemførelsesforordning (EU) nr. 668/2014)

Varespecifikationens fulde tekst er tilgængelig på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til hjemmesiden for ministeriet for landbrug, fødevarer og skovbrug (www.politicheagricole.it), klikke på »Qualità« (øverst til højre på skærmen), dernæst på »Prodotti DOP IGP STG« (til venstre på skærmen) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1.